text: Vester Løve Kirke
  
  publiceret: 2023-06-20 13:36:15+02:00
  Vester Løve Kirke ligger i den vestlige del af Gierslev Sogn og er opført som fillialkirke. Kirken ligger i åbent land sydvest for Høng omkranset til alle sider af landbrugsjord.
  Den rektangulære kirkegård omkranses af levende hegn. På kirkegårdens nordlige del findes et ligkapel.
  Kirken er opført efter tegninger af arkitekt Søren Lemche (1864-1955) og indviet den 9. juni 1912. Kirkebygningen består af et enkelt langhus med tilknyttet syvsidet apsis i øst og et tårnparti, der er rejst direkte over skibets vestende. Den hvidkalkede kirke er opført i gule teglsten med rødt tegltag. Kirkens formsprog trækker på inspiration fra lokalområdets mange middelalderkirker, hvilket kommer til udtryk i de systematisk placerede rundbuede vinduer og brugen af tandsnit som dekorativt element ved gesimserne.
  Kirkebygningens indre er præget af det store pudsede trætøndehvælv i langhuset. Tårnunderdelen udgør en forhal til kirkerummet.
  Alter, alterskranke, prædikestol, døbefont og stoleværket stammer fra kirkens opførelsesår og er fremstillet specifikt til kirkerummet. Alterkalk og disk er doneret i 1912 af kvindeforeningerne i Gierslev Sogn, mens alterstagerne (lysestager) er en gave. En ældre pengeblok (dvs. større beholder til penge) stammer oprindeligt fra Gierslev Kirke.